Drie vas vir gru-moord op konstabelArmand Wagner. Foto: Facebook. Drie mense is in hegtenis geneem in verband met die moord op ŉ 23-jarige konstabel in Noordwes. Lt.kol. Adéle Myburgh, woordvoerder van die polisie, het gesê die verdagtes, 27, 30 en 35 jaar oud, is omstreeks 15:00 Dinsdag in Alexandra in Gauteng in hegtenis geneem. Maroela Media het vroeër berig motoriste het omstreeks 21:35 Maandagaand konst. Armand Wagner se liggaam langs die pad in Roosheuwel, Klerksdorp, gewaar. Die polisie is in kennis gestel en hulle het die toneel besoek. “Sy liggaam is met veelvuldige steekwonde aangetref,” het Myburgh gesê. Die drie verdagtes sal Donderdag in die Klerksdorp-landdroshof verskyn op aanklagte van moord. Lt.genl. Baile Motswenyane, provinsiale polisiekommissaris, het gesê sy is baie hartseer oor dié “grusame moord”. Sy het gesê die speurders sal alles in hul vermoë doen om ŉ suksesvolle vervolging te bewerkstellig.